
Så står den måske på storvildtsafari - fotosafari. Al jagt er forbudt her, med mindre der er tale om en man-eater! For ikke så mange dage siden blev der givet tilladelse til at skyde en tiger, der havde fået smag for menneskeføde. Først indfangede man den og flyttede den, men så fortsatte den bare, hvor den kom hen og blev altså skudt. Vi har ingen tigre set, men da vi i går morges kørte en fotosafari-tur, kom vi til en stor flok plettet dåvildt - chittal, som var i alarmberdskab. Vores chauffør mente, at det var en leopard, de var på vagt overfor. Utroligt som deres skrigende råben forplantede sig.

Jo, vi er midt i naturreservaterne Mudumalay og Bandipur, der ligger på hver side af staterne Karnataka og Tamil Nadu, hvor der ikke bare er tigre, leopardeer og plettede dådyr - chittals, men også bjørne, bison'er, vilde hunde, vildsvin, elefanter, desmerdyr og aber i flere afskygninger samt selvfølgelig også slanger og andet småkryb.

Vi ankom til Bamboo Banks Farm & Guest House den 7. og blev varmt modtaget af værtsparret, som Hans-Ole kendte fra tidligere besøg. Et par løse heste løb hen over plænen foran vores hytte - to værelser i forlængelse af hinanden samt bad og kuffertrum og terrasse, hvor vi kan sidde og nyde vildtet lige for næsen af os. Især aberne har travlt. Intet må efterlades udenfor, for så er de der med det samme, men ellers er det som overalt med hundene og køerne. Vi mænger os fredeligt imellem hinanden. Da vi i går sidst på eftermiddagen sad og nød den begyndende solnedgang, opdagede vi pludselig en flok på 30 chittals lige foran os - med både små lam og store hanner med prægtige gevirer. De var glade for abernes aktivitet i trætoppene, for det var ensbetydende med nedfaldsfrugt til dem. Pludselig blev de opmærksomme på os og så lød de samme advarselsskrig og rejste haler og ører, som da de følte sig truet af den formodede leopard. Fantastisk oplevelse!

Også fantastisk at høre Hans-Ole fortælle om hans og Ellinors møder med tigre ridende på elefant og trompeterende elefanter. Sidste nat var der observeret elefanter her på Bamboo Banks Farm & Guest House, så der er beordret udgangsforbud efter dinner ca. kl 22.



Vi har været på tre forskellige fotosafariture. Først en tidlig aftentur i Bandipur, hvor vi så elefanter, der var i gang med at rydde buskads, elefanter der drak ved vandhul, desmerdyr, påfugle, vildsvin, aber, chittals, sambaer og vildsvin. Terrænet var forholdsvis fladt. Det var det derimod ikke på næste dags ture. Først morgenturen i Mudumalays højder med safaribus. Dernæst aftenturen, som vores vært helt uopfordret tilbød at køre med os i den mørke aften i sin jeep. Bare han og os tre danskere. Noget helt andet end med safaribus. Her måtte vi bøje os ind mod midten af jeepen for at undgå tornene i buskadset og holde godt fast i rammerne til taget, når hullerne i terrænet skulle forceres. Vi var ikke nået mange meter uden for vores areal her, før en af lyskeglerne fangede to vildsvin, der var travlt optaget af at fouragere - og lidt senere den store flok af chittaer, vi havde set, medens det var lyst. Vi så elefant-eskrementer, men ingen elefanter ved vandhullerne nedenfor, hvor lyskeglerne kunne nå, men små harer var der.

Førate mand i udkikstårnet denne sidste morgen her på Bamboo Banks Farm & Guest House var Niels Ebbe. Fuldstændig bjergtaget har han taget fine videoer af flotte chitta-hanner med mægtige gevirer. Måske er der gået en storvildtjæger tabt i ham. Under alle omstændigheder vil vi alle føle vemod ved at skulle sige farvel til dette dejlige sted, som vi varmt vil anbefale til alle, der skal til det sydlige Indien. Ud over safariturene er der mulighed for at nyde stedet, tage en tur i poolen eller til den nærliggende landsby. Overalt venlige og imødekommende mennesker.

